text: Hoptrup Efterskole har kæmpet for at blive klar
  14 august 2011 kl. 14.26
  Det er ikke mere end 11 dage siden Hoptrup Efterskole ved Haderslev brændte. Alligevel kunne skolen - eller det, der er tilbage af den - i dag tage imod præcist 100 nye elever.
  Midt på eftermiddagen ankom årets hold af efterskole-elever til Hoptrup. 
  Samtlige værelser er blevet ødelagt på grund af branden, ligesom blandt andet kantine og undervisningslokalerne er ubrugelige. 
  Branden opstod den 3. august formentlig på grund af et cigaretskod, der ikke var blevet slukket ordentligt. 
  30 brandfolk deltog i slukningsarbejdet, og selv om der opholdt sig 50 unge tyskere på skolen, kom ingen alvorligt til skade ved branden.
  
  33 pavillioner på en græsplæne
  TV SYD har fulgt de seneste dages hektiske forberedelser op til skolestarten i eftermiddagen. 
  Dage, der er gået med planlægning og beslutninger for at sikre sig, at eleverne kan få den undervisning, de har betalt for. 
  Indkvarteringen finder sted i 33 pavillioner, der er blevet opført på et sted, der var en græsplæne før branden - nu er den erstattet med betonskærver, og bliver efterskolens nye omdrejningspunkt.
  
  Lokalsamfundet
  Klasselokalerne er brændt, så det næste års tid foregår undervisningen i tre lokaler på Hoptrup skole. 
  I byens sognegård er der fundet to lokaler, og på brandstationen bliver der undervisning i et enkelt lokale.
  - Det betyder så meget både for os og hele lokalsamfundet, at vi kan fortsætte livet på efterskolen som planlagt, fortæller August Kragh, der er formand for skolens bestyrelse og som har har haft mere end almindeligt travlt siden branden.
  
  Det umulige skete
  Men personale og bestyrelse har ikke været alene om at få gjort skolen klar: både lærere, forældre, tidligere og kommende elever har hjulpet til. 
  Dertil kommer alle de professionelle håndværkere.
  - Det er gået fortræffeligt. Det er godt gået af entreprenører og alle, der har hjulpet os. Jeg er en glad mand, siger August Kragh.
   
  Det, der for 11 dage siden virkede umuligt, er sket. 
  Hoptrup efterskole er klar til næste kuld.
  